# Kotiläksypaketti peruskoulun 7.-9. luokkalaisille- apua pitkäjänteiseen ja suunnitelmalliseen jatko-opiskelupaikan valintaan

**Katariina Pieskä**

**11.12.2013**

**Artikkelissani esittelen Jyväskylän ammattikorkeakoulussa vuonna 2012–2013 opinto-ohjaajankoulutukseni opintoihin kuuluvan kehittämistyön. Kehittämistyössäni suunnittelin ja toteutin kotiläksypaketin peruskoulun luokille 7-9. Kotiläksypaketin tarkoituksena on edistää suunnitelmallista ja pitkällä aikavälillä tapahtuvaa oppilaiden itsetuntemusta sekä ammatti- ja jatko-opiskelupaikkatietoutta, ja näin ollen helpottaa peruskoulun päättöluokalla tapahtuvaa jatko-opiskelupaikan valintaa. Kotiläksypaketin kotitehtävät ovat luonteeltaan toiminnallisia ja edistävät samalla oppilaan tiedonhakutaitoa ja -prosessointia. Kotiläksypaketti tukee oppilasta ajattelemaan yllä mainitsemia aiheita myös koulupäivän ulkopuolella.**

#### Taustatietoa

Olen muuttanut Puolasta Suomeen 12-vuotiaana vuonna 1989. Suomessa olen käynyt yläasteen ja lukion sekä valmistunut matematiikan ja tietotekniikan aineenopettajaksi Oulun yliopistosta. Aineenopettajaksi valmistumisen jälkeen olen toiminut matemaattisten aineiden lehtoreiden sijaisena sekä matematiikan resurssiopettajana. Suomen kielen taitoni on melkein äidinkieleni tasolla.

Opettajaurani aikana, seuratessani oppilaita ja eri koulujen oppilaanohjausta, heräsi mielenkiintoni ohjausalaa kohtaan. Koin sen ”auttaja-alaksi”, erittäin mielenkiintoiseksi ja haastavaksi. Oli suuri onneni päästä Jyväskylän ammattikorkeakoulussa vuonna 2012–2013 järjestettävään SPECIMA–opinto-ohjaajankoulutukseen. SPECIMA–opinto-ohjaajankoulutus on opetushallituksen rahoittama koulutus maahanmuuttajataustaisille opettajille.

Opintoihini kuuluvan kehittämistyön aihe syntyi kahdessa peruskoulussa suorittamieni harjoitteluiden pohjalta. Olin epävarma siitä, kuinka paljon oppilaat tutkivat ammattialojen kuvauksia ja jatko-opiskelupaikkojen tarjontaa vapaa-aikana, koulussa annettavan oppilaanohjauksen ulkopuolella.

#### Tavoitteet

Tavoitteenani oli rakentaa 7.-9. luokkalaisille kotiläksypaketti, joka auttaisi oppilaita lisäämään itsetuntemustaan sekä ammatti- ja jatko-opiskelupaikkatietouttaan pitkällä aikavälillä ja suunnitelmallisesti vapaa-aikana eli koulusta käsin annettavan oppilaanohjauksen ulkopuolella. Lisäksi kotiläksypaketin tärkeä tavoite oli edistää ja vahvistaa oppilaiden itsetutkiskelua, tiedonhakutaitoa ja -prosessointia sekä päätöksentekotaitoja auttaen samalla peruskoulun päättöluokalla tapahtuvaa jatko-opiskelupaikan valintaa. Pyrin rakentamaan paketin kotitehtäviä sellaisiksi, että ne kehittäisivät oppilaiden itsearviointitaitoa sekä kykyä vastaanottaa rakentavalla tavalla muiden mielipiteitä ja palautteita.

Yksi tärkeimmistä tavoitteistani oli rakentaa kotiläksypaketin kotitehtävät mielenkiintoisiksi ja mieluisiksi, niin etteivät ne jäisi oppilailta tekemättä. Pyrin siihen, että kotitehtävien työtavat olisivat monimuotoiset ja vaihtelevat sekä että oppilailla olisi varaa valita itselleen mieluinen työskentelytapa. Laatiessani kotitehtäviä ja valitessani työtapavaihtoehtoja pidin mielessä opinto-ohjaajankoulutuksessa oppimani erilaisia ohjausteorioita. Halusin myös, että osa kotitehtävistä olisi projektiluontoisia, jotta oppilaat voisivat palata niihin myöhemmin sekä tarkastella niitä oman muuttumisen ja kehittymisen näkökulmasta.

Yhtenä tavoitteenani oli kehittää omaa ohjausosaamistani sellaisten tehtävien laatijana, jossa käytetään monimuotoisia ohjaustapoja ja tuetaan oppilaita tekemiseen, oivaltamiseen, keskustelemiseen ja yhdessäoloon. Aloittelevana opinto-ohjaajana tavoitteenani oli myös tutustua markkinoilla oleviin oppilaanohjauksen oppikirjoihin oheismateriaaleineen ja internetissä olevaan tietoon ja palveluihin.

#### Toteutus

Kehittämistyöni alkuvaiheessa keräsin ja kirjasin itselleni tiedoston muotoon kaiken sellaisen materiaalin, jossa on tietoa koulutusaloista ja ammateista sekä niiden kuvauksia ja niiden valintaan vaikuttavia seikkoja (mm. terveyssyyt). Sitä varten kävin läpi saatavillani olevia, oppilaille ja opettajille suunnattuja peruskoulun oppilaanohjauksen kirjoja: Futurix+ (Futurix+ oppilaanohjauskirjasarja 2012–2013), Valmentaja (Haime, S., Huttunen, M.-L., Kuikka, J. & Valtonen, T. 2011) sekä Oma suunta (Alanen, S., Hiekkataipale, J., Kauttu, P. & Siippainen, M. 2012). Lisäksi kävin läpi Futurix Jatko-opinto-oppaan 2013–2014 (Heikkinen, R., Koski, E., Makkonen, L. & Öhman, E. 2013) sekä Futurix+ Ammattioppaan 2010–2011 (Heikkinen, R., Koski, E. & Öhman, E. 2010). Yllä mainitsemistani kirjasarjojen kirjoista keräsin internetlinkkejä sekä kirjasin ylös, missä oli hyvin esitettyä tietoa koulutusaloista ja ammateista sekä niiden valintaan liittyvistä seikoista. Kävin myös laajasti läpi internetsivuja sekä muutamia lehtiä (Opolehti 4/2012; 1/2013; 2/2013; 3/2013 ja Ammatissa 2013) keräten niistä vastaavanlaisia tietoja. Samoista lähteistä sekä internetistä kirjasin ylös itsetuntemukseen ja ammatinvalintaan liittyviä testejä ja sivustoja. Sain siis itselleni yhdessä tiedostossa olevan ”materiaalipankin”.

Seuraavaksi tutkin keräämiäni internetsivuja. Olen aikaisemmin kokenut, että aiheeseen liittyviä sivuja on tosi paljon, minua vaivasi ”runsauden pula”, ja halusin tutkia, mitkä niistä mielestäni ovat hyviä ja hyödyllisiä. Tutkin asiaa monelta kannalta: esitystavan ja -asun, sisällön, monipuolisuuden, luettavuuden, selkeyden ja ymmärrettävyyden kannalta. Tutkin, millä internetsivuilla on ammattien ja koulutusalojen kuvauksia eri muodoissa: kirjallisia ja suullisia kuvauksia, haastatteluja ja uratarinoita siitä, minkälaisten koulutusvalintojen ja työpaikkojen kautta on tapahtunut sijoittuminen nykyiseen työhön. Päämääräni oli valikoida ”materiaalipankistani” ”parhaimmat päältä”, jotta voisin ehdottaa ne tuleville oppilailleni. Lisäksi halusin koota ajankohtaisia internetlinkkejä Opintopolku.fi -palvelun syntymisen ja vanhojen internetpalvelujen ja -sivustojen poistumisen myötä.

”Materiaalipankin” muodostamisen jälkeen aloin toteuttaa kotitehtävien tehtävänantoja. Työ oli todella haastavaa ja kotiläksypaketille asettamieni tavoitteiden toteuttaminen vaikeaa. Vaikeimpana tavoitteena koin mielenkiintoisten ja toimivien työtapojen keksimisen. Koko ajan pidin mielessäni haasteen ja tavoitteen, että oppilaat tekisivät mielellään heille annetut kotitehtävät. Mielenkiintoisten, monimuotoisten sekä toimivien työtapojen keksiminen vei paljon aikaa. Kotitehtävien nivominen niin, että niistä muodostuisi jatkumo, oli myös haastavaa ja aikavievää. Toisaalta oli mukavaa ajan kanssa miettiä tehtävänantoja ja niiden päämääriä. Monimuotoisten työtapojen keksiminen oli luovaa ja ohjauksellisesti vaativaa työtä.

#### Kotitehtäväesimerkki

**Ryhmätyö (2–3 hlöä) / Työn ja perhe-elämän yhteensovittelu**

* Olet jo siinä vaiheessa, että koulussa annetun oppilaanohjauksen ja saatujen kotitehtävien pohjalta olet valinnut 2-4 sinua kiinnostavaa, peruskoulunjälkeistä jatko-opiskelupaikkaa (tai ammatti-/koulutusalaa). Jos olet valinnut itsellesi lukio-opinnot tai nivelvaiheen opinnot, niin aikaisempien kotitehtävien pohjalta olet valinnut sinua mahdollisesti kiinnostavia, näiden opintojen jälkeisiä aloja tai ammatteja.
* Aikaisemmassa kotitehtävässä olet askarrellut valitsemistasi jatko-opiskelupaikoista (tai ammatti-/koulutusaloista) vihkonkokoiset esittelykartongit, joissa etupuolella on kuva valitsemastasi ammatti-/koulutusalasta. Ota nyt tähän ryhmätyöhön nämä esittelykartongit mukaan.
* Tässä kotitehtävässä mietitte, miten valitsemanne ammatit (tai koulutusalat) ovat sovitettavissa perhe-elämään. Suurimmalla osalla teistä on tulevaisuudessa perhe, siis puoliso ja lapset. Alkää unohtako, että perheeseen kuuluvat myös tulevat mummot ja papat sekä muu tukiverkosto, kuten sisarukset ja ystävät.
* A4-kokoisiin värillisiin kartonkeihin kirjoittakaa aiheryhmittäin seuraavat asiat:
	+ säännöllistä päivätyötä, säännöllistä iltatyötä, säännöllistä yötyötä, vuorotyötä, viikonlopputyötä, jaksottaista työtä (jossa pakollisia lepotaukoja, jolloin työpäivät venyvät pitkiksi, esim. Ranskassa)
	+ kellontarkka töissäoloaika, viikottainen työvelvollisuus (pakollinen tuntimäärä, jonka voi tehdä joustavasti itse haluamanaan aikana), vuosityöaika (tietty tuntimäärä vuodessa, mm. opolla), sitomaton, venyvä työaika (työt hoidetaan kelloon katsomatta, osittain esim. kiinteistönvälittäjällä), muu työaika
	+ urakka- tai tilaustyö, keikkatyö, pätkätyö, yms.
	+ kesäloman pituus, kesäloman ajoittuminen, kesäloman ajankohdan valinnanvapaus, kesäloman osissa pitämisen valinnanvapaus
	+ todennäköisin työpaikan sijainti eli työmatkan pituus: onko lähellä vai kaukana kotoa, onko samalla vai toisella paikkakunnalla (esim. lentokapteenin ammatti); liikenneyhteydet työpaikalle: julkisen liikenteen kulkutiheys ja jatkoyhteydet, hinta, bussipysäkkien etäisyys kotoa ja työpaikalta; oman auton käyttöpakko ja tarvitaanko perheessä kaksi autoa (esim. työ on liikkuvaa), pyörän käyttömahdollisuus
	+ ylimääräinen kartonki muita asioita varten, jotka on tärkeää ottaa huomioon työn ja perhe-elämän yhteensovittelun kannalta.
* Kartonkeihin voitte lisätä vielä vaihtoehtoja
* Seuraavaksi kokoontukaa ryhmässä (kotona tai oppitunnilla) ja laittakaa valmistamanne kartongit keskellenne keskustelun ajaksi. Jokainen vuorollaan näyttää oman ammatti-/koulutusalaesittelykartongin ja yhdessä mietitään tähän alaan liittyviä vaihtoehtoja keskellänne olevista kartongeista. Keskustelun aikana mietitään, mitä se tarkoittaa työn ja perhe-elämän yhteissovittelun kannalta:
	+ oma jaksaminen ja muiden jaksaminen
	+ unen tarve, riittävyys ja ajoittuminen
	+ lasten vieminen hoitopaikkaan ja takaisin kotiin
	+ lasten koulunkäynti, lasten koulumatkat ja yksinolo kotona
	+ lasten harrastukset ja heidän vieminen harrastuksiin
	+ omat harrastukset
	+ ruoan valmistaminen ja muiden kotitöiden keskinäinen jakaminen ja ajan riittävyys
	+ tukiverkoston käytön mahdollisuus (eläkkeellä olevat vanhemmat, ystävät, lastenkerhotoiminta yms.)
	+ lisätkää myös muut, mieleenne tulevat asiat.
* Lopuksi mieti, ja halutessasi kirjaa paperille,
	+ mitkä asiat jäivät sinua mietityttämään
	+ mitkä asiat olivat sellaisia, joita aikaisemmin et tullut ajatelleeksi, ja jotka mahdollisesti olisivat sinulle vaikeita
	+ muut mieleesi tulevat ajatukset.
* Olisi suotavaa, että jokainen tekisi saman ryhmätyön huoltajien tai muiden työelämässä olevien, perheellisten kanssa ajatusten ja kokemusten vaihtamiseksi.

#### Tulevaisuus

Ajattelen, että kotiläksyjen antaminen peruskoulun yläluokkien oppilaanohjauksessa olisi hyvä käytäntö aikaisemmin artikkelissani kirjoittamieni perusteluiden valossa. Tulevaisuuden suunnitelmiini kuuluu ”materiaalipankkini” päivittäminen, jotta se pysyy ajan tasalla ja kasvaa. Tarkoitukseni on suunnitelmallisesti lisätä kotitehtäviä kotiläksypakettiin sekä päivittää niitä muun muassa sellaisessa tilanteessa, kun käytäntö osoittaa, että joku työtapa ei ole toimiva. Jokaisen kotitehtävän kohdalla haluaisin lisätä työtapavaihtoehtoja, kun luova hetki tulee. Olisi myös mukavaa ja hyödyllistä jakaa omia kotitehtäviä muiden oppilaan- ja opinto-ohjaajien käytettäväksi jollakin verkkoalustalla.

#### Yhteystietoni

Katarzyna (suom. Katariina) Pieskä

s-posti: kmpieska@gmail.com

asuinpaikka: Pirkkala

#### LÄHTEET

Alanen, S., Hiekkataipale, J., Kauttu, P. & Siippainen, M. 2012. Oma suunta. Helsinki: Sanoma Pro.

Ammatissa. Erikoisjulkaisu ammatillisesta koulutuksesta työelämälle ja oppilaitoksille syksy 2013–kevät 2014. 2013. Opetus- ja kulttuuriministeriö.

Futurix+ oppilaanohjauskirjasarja. 2012–2013. Helsinki: Otava.

Haime, S., Huttunen, M.-L., Kuikka, J. & Valtonen, T. 2011. Valmentaja 7–9 Oppilaanohjaus. 4.-5. painos. Helsinki: Edita.

Heikkinen, R., Koski, E., Makkonen, L. & Öhman, E. 2013. Futurix Jatko-opinto-opas 2013–2014. Helsinki: Otava.

Heikkinen, R., Koski, E. & Öhman, E. 2010. Futurix+ Ammattiopas 2010–2011. Helsinki: Otava.

0polehti 4/2012. Suomen opinto-ohjaajat ry. Tampere: SOPO ry.

0polehti 1/2013. Suomen opinto-ohjaajat ry. Tampere: SOPO ry.

0polehti 2/2013. Suomen opinto-ohjaajat ry. Tampere: SOPO ry.

0polehti 3/2013. Suomen opinto-ohjaajat ry. Tampere: SOPO ry.